જ્યારે નવી ‘ઈત્તેફાક’માં મૂળ ભારતીય, પણ લંડનમાં સેટલ થયેલો બેસ્ટસેલર લેખક વિક્રમ સેઠી (‘કપૂર ઍન્ડ સન્સ’ પછી ફરી એક વાર એનઆરઆઈ રાઈટર બનતો સિદ્ધાર્થ મલ્હોત્રા) પોતાની નવી નવલકથાના લોકાર્પણ માટે મુંબઈ આવ્યો છે. સંયોગથી દિલની દરદી એવી એની ગોરી પત્ની કૅથરીનનું રહસ્યમય સંજોગમાં મોત થાય છે, જેનો આરોપ વિક્રમ સેઠી પર છે. પોલીસ એની ધરપકડ કરે છે, પણ બેદરકાર મુંબઈ પોલીસને હાથતાળી આપી એ કફ પરેડ પરના એક ઘરમાં ઘૂસે છે. ઘરની માલિકણ માયા (સોનાક્ષી સિંહા) એના પાશમાંથી છટકી પોલીસને જાણ કરે છે. પોલીસને લઈ માયા ઘેર પહોંચે છે ત્યારે એમને વિક્રમ તો મળે છે, પણ સાથે મળે છે માયાના પતિ ઍડવોકેટ શેખર સિંહાની ડેડબૉડી. આમ અહીં પણ મામલો ડબલ મર્ડરનો છે. 107 મિનિટની ફિલ્મ આ એક સવાલની આસપાસ ફરે છેઃ બન્ને ખૂન કર્યાં કોણે? વિક્રમે? કે પછી એક વિક્રમે ને એક માયાએ? ઈન્વેસ્ટિગેટિવ ઑફિસર છેઃ ક્રાઈમ બ્રાંચનો બાહોશ અફસર દેવ (અક્ષય ખન્ના).